खुले में शौच से मुक्त कानपुर बनाने के लिए चल रहे अभियान के तहत शुक्रवार की भोर में नगर निगम की टीम जब शहर में निकली तो डुगडुगी, ढोल और सीटियों से कई इलाके गूंज उठे। नैरैयाखेड़ा में नगर आयुक्त अविनाश सिंह द्वारा शौचालय को निशुल्क किए जाने पर लोगों ने जिंदाबाद के नारे भी लगाए। वहीं कॉलोनियों में गठित निगरानी समिति के सदस्यों ने मुहल्लों में घूम-घूम कर लोगों को बताया कि खुले में शौच न करें। शौचालय फ्री हैं वही जाएं। कुछ लोग ऐसे भी मिले जो खुले में शौच करने निकले तो थे मगर नगर आयुक्त ने उन्हें फूल देकर कानपुर को स्वच्छ रखने की अपील की। आखिरकार वह लोग भी शौचालय गए। सुबह से ही शौचालयों में जबरदस्त रौनक देखी गई। 3 दिनों में जागरूकता की बयार बहती नजर आ रही है। विजयनगर में जहां पूरी रोड साफ दिखी वही दादा नगर में भी कोई खुले में शौच करते नजर नहीं आया। गंगा घाटों पर भी अभियान चलाया गया। अस्पताल घाट के पास बहुत सारी महिलाओं ने शौचालयों की संख्या और बढ़ाने की मांग की। नगर आयुक्त ने मौके पर ही दो और शौचालय बनाए जाने के निर्देश दे दिए।